Udaba Lwezakhamizi zeKezi Ezatshengisela Ezitaladini Luzathoniswa NgoMpalakazi
Igqwetha labo uMnu. Kholwani Ngwenya uthi umantshi lo ukhangelelwe ukuphenduka ngemva kwamaviki amathathu.
BULAWAYO — Udaba lwezakhamizi zeKezi eMaphisa esabelweni seMatabeleland South ezisuswa ngenkani yinkampani kahulumende eyeARDA lezimeleyo eyeTrek, soluqhutshelwe phambli kuMpalakazi ngoba umantshi uJimmy Ntonga othetha loludaba esethethe ikhefu. Izakhamizi lezi zibotshwe kulandela ukutshengisela kwazo zisola ukwenza kukahulumende ukuphambanisa amangcwaba kanye lokubadilizela izindlu ngemva kokuqhelisa amasimu kahulumende. Igqwetha elimele izibotshwa ezingamatshumi amabili lasithupha, uMnu. Kholwani Ngwenya, uthi umantshi le ukhangelelwe ukuphenduka ngemva kwamaviki amathathu. UMtshutshisi uMnu. Trymore Makaya nguye ochazele izibotshwa ngemva kokuba umantshi esedlulisele icala phambili. Izakhamizi zeMahetshe, eQinisela le Zwehamba eMaphisa ezigoqela uSenator Sithembile Mlotshwa, uMember Ndlovu, uDugmond Munzeyi, uBishop Dube, uDouglas Ngwenya, uAlvet Nsingo, uGift Nsingo, uNathaniel Maduna, uNosizo Ndlovu, uJuliana Ncube, labanye babikwa betshengisele mhlaka 23 ngoMpandula bethwele amagwaliba abhalwe ukuthi: ‘Abantwana beBhalagwe bahlupheka’, ‘Policestop killing us we want our land’, ‘Chinyayi must go’, ‘Sifuna umhlabathi wethu’, lokunye okunenginengi. Izakhamizi lezi zibikwa zihlangene emzini kaSenator Mlotshwa zaloba amagwaliba okutshengisela. Besukalapho uMlotshwa wathwala abatshengiselayo ngemota yakhe baya eMaphisa Police Station bafika khona batshengisela behlabelela. Amapholisa ngakho ethisa amacala izakhamizi ngokutshengisela esithi kuletha ukuxokozela kanye lokudala inzondo kuARDA leTREK kanye lamapholisa ngoba behlukanisa imihlobo phakathi kwabnantuy besiShona lamaNdebele. UMnu. Percy Bhebhe, omela abadala bebandla leZapu, uthe manengi amalunga ebandla lakhe abotshiweyo amanye adilizelwe imizi njalo uhulumende useyehlulekile ukuphilisana labantu beKezi. Abantu baze ngobunengi bezosekela ababotshiweyo kodwa udaba lwabo aludonsanga imizuzo edlula amatshumi amabili lwaseludluliselwa phambili.